Τμήμα Δημοσιογραφίας και ΜΜΕ Α.Π.Θ.

Το τμήμα Δημοσιογραφίας, Μέσων και Επικοινωνίας αποτελεί τμήμα της Σχολής Κοινωνικών και Οικονομικών Επιστημών του Αριστοτελείου Πανεπιστημίου Θεσσαλονίκης. Ιδρύθηκε το 1991 και παρέχει το πτυχίο με δυο διαφορετικούς κλάδους, αυτόν της Δημοσιογραφίας και αυτόν των Μέσων Μαζικής Επικοινωνίας. Η φοίτηση διαρκεί 4 χρόνια στα οποία οι φοιτητές λαμβάνουν γνώσεις για θέματα πολιτικής, αθλητικής, και πολλών ακόμα ειδών δημοσιογραφίας. Ακόμα διδάσκονται μαθήματα που μπορούν να δώσουν πιστοποίηση γνώσης υπολογιστών αλλά και ξενόγλωσσα. Για τη λήψη του πτυχίου πρέπει ο φοιτητής να έχει περάσει 48 μαθήματα. Επίσης μπορεί να προχωρήσει σε πρακτική άσκηση ενώ, υποχρεωτικά οφείλει να παραδώσει πτυχιακή εργασία.

Κτήρια διδασκαλίας 
Το τμήμα στεγάζεται από το 2002 στην οδό Εγνατίας 46 στο κέντρο της Θεσσαλονίκης. Στο πολυόροφο κτήριο βρίσκεται η γραμματεία και η βιβλιοθήκη, ενώ υπάρχουν και αίθουσες διδασκαλίας. Τέλος στο πέμπτο όροφο του νεοκλασικού υπάρχει αίθουσα ηλεκτρονικών υπολογιστών.

Ωστόσο οι φοιτητές του τμήματος παρακολουθούν κάποια από τα μαθήματα τους στο κτήριο ΟΠΕ μέσα στον πανεπιστημιακό χώρο, καθότι τους παραχωρήθηκε μια αίθουσα από αυτές των φοιτητών της Νομικής Σχολής ΑΠΘ.

Ένας ακόμη χώρος διδασκαλίας είναι και αυτός που βρίσκεται στο Περίπτερο 1 του χώρου της ΔΕΘ όπου στεγάζονται επίσης πλήρως εξοπλισμένα τηλεοπτικά και ραδιοφωνικά στούντιο, όπως και η έδρα του εργαστηρίου εφαρμογών πληροφορικής του Τμήματος.

Στόχοι του τμήματος 
Οι απόφοιτοι του Τμήματος Δημοσιογραφίας και Μέσων Μαζικής Επικοινωνίας, επιπλέον της επιστημονικής και επαγγελματικής κατάρτισής τους έχουν την ικανότητα: 1) να επικοινωνούν σε μια δεύτερη γλώσσα, 2) να αναζητούν, αναλύουν και συνθέτουν δεδομένα και πληροφορίες αξιοποιώντας τα σύγχρονα τεχνολογικά μέσα, 3) να εργάζονται εξίσου αποτελεσματικά, αυτόνομα και σε ομάδες, 4) να προσαρμόζονται σε νέες εργασιακές συνθήκες και να ανακαινίζουν τις γνώσεις και τις δεξιότητές τους, 5) να προσεγγίζουν το αντικείμενο της εργασίας τους με δημιουργικό και καινοτομικό τρόπο, 6) να σέβονται τη διαφορετικότητα και την πολυπολιτισμικότητα, 7) να επιδεικνύουν επαγγελματική υπευθυνότητα και κοινωνική ευαισθησία σε ό,τι αφορά θέματα φύλου, φυσικού περιβάλλοντος και ανθρώπινων δικαιωμάτων, 8) να προάγουν την ελεύθερη, απροκατάληπτη και κριτική σκέψη.

Πρακτική Άσκηση  
Η πρακτική άσκηση στο Τμήμα Δημοσιογραφίας και Μέσων Μαζικής Ενημέρωσης  είναι προαιρετική για την απόκτηση πτυχίου. Τα προγράμματα πρακτικής άσκησης επιδοτούνται από το Υπουργείο Παιδείας Δια Βίου Μάθησης και Θρησκευμάτων, μέσω του σχετικού προγράμματος ΕΣΠΑ της Επιτροπής Ερευνών του Αριστοτελείου Πανεπιστημίου Θεσσαλονίκης . Οι στόχοι των προγραμμάτων αυτών είναι η εξοικείωση των φοιτητών με τον προσεχή χώρο εργασίας τους αλλά και με την αγορά εργασίας. Επίσης, πολύ σημαντική θεωρείται η εξέλιξη και η βελτίωση της ανταγωνιστικότητας των φοιτητών αλλά και η σύνδεση της εκπαίδευσης με την αγορά εργασίας. Για την επιλογή των φοιτητών οι οποίοι θα συμμετέχουν στο πρόγραμμα πρακτικής άσκησης, το Τμήμα έχει ορίσει ως βασικά κριτήρια την επιτυχή ολοκλήρωση των 2 πρώτων ετών αλλά και τον μέσος όρος της βαθμολογίας τους. Οι φοιτητές θα έχουν την ευκαιρία να εργαστούν για 3 μήνες με πλήρη απασχόληση σε χώρους όπως τα Μέσα Μαζικής Ενημέρωσης σε διάφορες πόλεις αλλά και σε διαφημιστικά γραφεία, γραφεία Δημοσίων Σχέσεων ή Δημοσιότητας, γραφεία Τύπου Οργανισμών, διαδικτυακά μέσα, Τύπος κτλ. Τέλος, εφόσον η Πρακτική Άσκηση αποτελεί μάθημα Επιλογής του Τμήματος, ο ασκούμενος βαθμολογείται στο τέλος την πρακτικής περιόδου. Αυτή η αξιολόγηση και η βαθμολόγησή του, γίνεται με βάση την εργασία σχετικά με την πρακτική του που έχει συντάξει και την αξιολόγησή του από τον επόπτη του, στον φορέα που έκανε την πρακτική του.

Διακρίσεις 
Το Τμήμα Δημοσιογραφίας και Μέσων Μαζικής Ενημέρωσης του Αριστοτελείου Πανεπιστημίου Θεσσαλονίκης κατέχει την έδρα Jean Monnet από το Σεπτέμβριο του 2016. Οι προεδρίες Jean Monnet είναι διαδραστικά προγράμματα διδασκαλίας και έρευνας που χρηματοδοτούνται από την Ευρωπαϊκή Ένωση και στοχεύουν στην εξέλιξη της Ευρωπαϊκής ολοκλήρωσης. Η Jean Monnet είναι η μοναδική ευρωπαϊκή ακαδημαϊκή έδρα που είναι αφιερωμένη στη μελέτη και την έρευνα της δημοσιογραφίας και καλύπτει πολιτικά, οικονομικά και κοινωνικά ζητήματα από μια «ευρωπαϊκή» οπτική. Αρχίζοντας από τον Σεπτέμβριο του 2016, η έδρα αυτή παρέχει κυρίως μια προπτυχιακή και μεταπτυχιακή διδασκαλία υπό την καθοδήγηση του Δρ Χρήστου Α. Φραγκονικολόπουλου, ο οποίος είναι Καθηγητής Διεθνών Σχέσεων στη Σχολή Δημοσιογραφίας και Μαζικών Επικοινωνιών του Αριστοτελείου Πανεπιστημίου και έχει σπουδάσει πολιτική και κυβέρνηση (BA Honors) και διεθνείς σχέσεις (PhD) στο Πανεπιστήμιο του Kent στο Canterbury (Αγγλία). Τα οφέλη από την υλοποίηση του έργου αυτού είναι κυρίως η προώθηση μιας διαφορετικής προσέγγισης όσον αφορά τα θέματα της Ευρωπαϊκής Ένωσης αλλά και γενικότερα η πραγματοποίηση έρευνας σχετικά με την δημοσιογραφία της ευρωπαϊκής ολοκλήρωσης αλλά και η απασχόληση νέων ερευνητών.

Παραπομπές

Εξωτερικοί Σύνδεσμοι 
Τμήμα Δημοσιογραφίας και Μέσων Μαζικής Επικοινωνίας
Αριστοτέλειο Πανεπιστήμιο Θεσσαλονίκης